ฐานะคลังแข็งมีเงินตุน2.4แสนล้านบาท
อารีพงศ์&nbsp;&nbsp;เผย ฐานะการคลังเข้มแข็ง มีเงินตุน 2.4 แสนล้านบาท จากรายได้รัฐที่เก็บได้เกินเป้า
21 ธ.ค. 2553

อารีพงศ์  เผย ฐานะการคลังเข้มแข็ง มีเงินตุน 2.4 แสนล้านบาท จากรายได้รัฐที่เก็บได้เกินเป้า
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ฐานะการคลังในช่วง 2 เดือนแรกของปีงบประมาณ 2554 ยังคงเข้มแข็ง เงินคงคลัง ณ สิ้นเดือน พ.ย. 2553 มีจำนวน 2.4 แสนล้านบาท จากรายได้รัฐบาลที่เก็บได้เกินเป้า ตลอดจนการเร่งดำเนินบทบาทในการกระตุ้นเศรษฐกิจอย่างต่อเนื่องผ่านการเบิกจ่ายงบประมาณ
ทั้งนี้ ฐานะการคลังของรัฐบาลตามระบบกระแสเงินสดในช่วง 2 เดือนแรกของปีงบประมาณ 2554 ว่า รัฐบาลมีรายได้นำส่งคลังทั้งสิ้น 2.49 แสนล้านบาท สูงกว่าช่วงเดียวกันปีที่แล้ว 1.59 หมื่นล้านบาท หรือ 6.8% โดยเป็นผลมาจากเศรษฐกิจที่ขยายตัวอย่างต่อเนื่อง ประกอบกับการแข็งค่าของเงินบาท ส่งผลให้การจัดเก็บภาษีจากสินค้านำเข้าเพิ่มขึ้น ทำให้การจัดเก็บภาษีของ 3 กรมเพิ่มขึ้น 9.7%
ในขณะที่การเบิกจ่ายเงินงบประมาณมีจำนวนทั้งสิ้น 4.3 แสนล้านบาท ทำให้รัฐบาลขาดดุลเงินงบประมาณ 1.8 แสนล้านบาท เมื่อรวมกับการขาดดุลเงินนอกงบประมาณ 4.51 หมื่นล้านบาท ส่งผลให้รัฐบาลขาดดุลเงินสดรวม 2.25 แสนล้านบาท โดยรัฐบาลได้กู้เงินเพื่อชดเชยการขาดดุล 3.6 หมื่นล้านบาท ทำให้ดุลเงินสดหลังกู้ขาดดุลทั้งสิ้น 1.89 แสนล้านบาท ส่งผลให้เงินคงคลัง ณ สิ้นเดือนพฤศจิกายน 2553 มีจำนวน 2.39 แสนล้านบาท 
นายอารีพงศ์ กล่าวว่า การจัดเก็บรายได้ที่ยังคงสูงกว่าเป้าหมาย ส่งผลให้ฐานะการคลังของรัฐบาลอยู่ในระดับที่เข้มแข็ง โดยกระทรวงการคลังมั่นใจว่าจะสามารถทำหน้าที่สนับสนุนการขยายตัวทางเศรษฐกิจให้เป็นไปอย่างต่อเนื่องควบคู่ไปกับการรักษาความมั่นคงทางการคลังได้